PR:Ostotarjous Talvivaaran kaivoksesta!

 Tiedote 15.3. Vapaa julkaistavaksi heti

Ostotarjous Talvivaaran kaivoksesta!
Perjantaina 15.3.2013 Talvivaara- yhtiön johto kokoontui pitämään avointen ovien päivää kohua herättäneellä kaivosalueellaan Sotkamossa.

Samaan aikaan Espoossa, autuaan tietämättöminä avointen ovien päivästä neljä teini-ikäistä mutanttininjakilpikonnaa, siis me, lähestyimme Talvivaaran konttoria kaivoksen ostoaikeissa huomattava kahden euron shekki kainalossamme. Tarjosimme siis kaivoksesta tuplahintaa.

Kiinnitimme silmikkomme rappukäytävässä, avasimme aulaan johtavan oven ja totesimme kerroksen vääräksi. Nousimme vielä yhdet portaat ja soitimme viimein Talvivaaran konttorin ovikelloa.

Tavoitteemme ostaa kaivosalue teinien virkistyskäyttöön epäonnistui siis tälläkin kertaa, koska toimitusjohtaja Perä ei ollut paikalla. Lokakuussa 2012 yritimme tavoittaa Pekka Perää kaivokselta, jolloin meitä kehotettiin matkustamaan Espooseen yhtiön toimistolle. Talvihorros viivästytti matkaamme muutamalla kuukaudella.

Koska olemme epäonnistuneet toistuvasti yhteydenotoissamme herra Perään, toivomme että hän saa viestimme median kautta. Kahden euron tarjouksemme on voimassa toistaiseksi. Meihin voi ottaa yhteyttä osoitteeseen cowabunga98@gmail.com.

Teimme tarjouksen solidaarisuudesta kaikkia Kivijärvessä uineita ja yhtiön toiminnasta kärsineitä sekä yhtiötä vastaan kamppailevia kohtaan.

Haluamme myös ilmaista solidaarisuutemme Galapagos-saarten uhanalaisille jättikilpikonnille ja kaikille mutanteille.

Syvät pahoittelumme aulatyöntekijälle.

Tiedote ja siinä kuvailtu toiminta on osa Scandinavian Punks- ryhmän “Mutantit säteilyä vastaan – Mutants Against Radiation”- kampanjaa. Vasta 11.3. uutisoitiin STUK:in mittauksissa Talvivaaran kaivoksen lähistöllä sijaitsevasta Salmisen lammesta löytyneistä huomattavan korkeista uraanipitoisuuksista. Pekka Perä lunasti Talvivaaran kaivosoikeudet Outokumpu oy:ltä vuonna 2003 muodolliseen yhden euron hintaan.